Hva er oxybutynin?

Oxybutynin (Dridase®, Ditropan®) er et legemiddel som brukes ved alvorlig hyperhidrose som ikke er blitt bedre ved bruk av lokalbehandling med aluminiumklorid-preparater.

Hvordan virker oxybutynin?

Oxybutynin blokkerer signalstoffet acetylcholin, og hindrer dermed stimulering av svettekjertler. Oxybutynin er egnet ved generalisert hyperhidrose.

Hvordan skal du ta oxybutynin?

Lavest effektive dose oxybutynin anbefales brukt. Dette kan variere fra 1 tablett til maksimum 4 tabletter daglig. Vanlig startdose er 1 tablett morgen og kveld. Oxybutynin skal fortrinnsvis brukes som behovsmedisin. Noen har imidlertid behov for å bruke oxybutynin som fast medisin over lengre tid. Det er da viktig å trappe ned til lavest effektive dose, og forsøke å avslutte behandlingen med jevne mellomrom.

Hva med bivirkninger?

De fleste vil merke bivirkninger i form av munntørrhet. Vannlatingsplager kan også forekomme.

Utvikling av demens er rapportert som en sjelden bivirkning hos voksne pasienter som bruker oxybutynin for andre sykdommer enn hyperhidrose. Hvorvidt oxybutynin brukt ved hyperhidrose kan gi demensutvikling ved lang tids bruk er foreløpig ukjent, men vurderes som en mulig risiko.

Det er ikke nødvendig å kontrollere blodprøver under behandling med oxybutynin.

Oxybutynin og kvinner

Det er manglende data på bruk av oxybutynin under svangerskap og amming. Ikke-medikamentelle tiltak bør derfor forsøkes først og oxybutynin bør kun brukes dersom medikamentell behandling er høyst nødvendig.

Andre opplysninger

Det er viktig å huske at oxybutynin-tablettene er pasientens strengt personlige eiendom. ”Lån” aldri ut medisin til andre!

Har du spørsmål, kan du henvende deg til:

Hudavdelingen, Haukeland universitetssykehus

Telefon: 55973950

www.helsebergen.no